Só wil ons nie vir Ysterbeth onthouEben Etzebeth – oortuig nie. (Foto Sanzaarrugby) Die Springbokslot Eben Etzebeth sal, net soos Adriaan Strauss verlede jaar, nie as ʼn suksesvolle Bok-kaptein bestempel word wanneer daar in die toekoms om die braavleisvure gesels word nie. Etzebeth, een van die wêreld se beste slotte, het die kapteinskap in noodweer by die beseerde Warren Whiteley voor die derde toets in Junie teen Frankryk op Ellispark oorgeneem. Die Bokke het die Franse geklop en toe ook die eerste twee toetse in die Rugbykampioenskap teen Argentinië gewen. Sien, is daar vanuit Kaapse geledere gesê, die man het leierseienskappe. Maar van toe af was dit afraande, en is sy tekortkomeninge as kaptein ontbloot. Onthou, hy het nie homself gekies nie, hy probeer vanselfsprekend sy beste gee. Maar twee nederlae teen die All Blacks, twee gelykopuitslae teen die Wallabies en Saterdag se rekordnederlaag teen Ierland is nie goeie leesstof nie. Agt gespeel en net drie gewen vir ʼn wenpersentasie van 37,5 persent. Dis baie swakker as die meeste Springbokkapteins voor hom, soos Francois Pienaar, John Smit en Jean de Villiers. Hoeveel keer in Saterdag se toets het Etzebeth op eie stoom die Nieu-Seelandse skeidsregter Ben OʼKeeffe geraadpleeg? Dink maar aan hoeveel keer die Ierse kaptein, Rory Best, dit gedoen het. ʼn Kaptein sal nie ʼn skeidsregter se beslissings kan verander nie, maar hou hom op sy tone, soos Kieran Read dit doen, soos Sean Fitzpatrick en George Gregan voor hulle asook ʼn rits Bokkapteins. Wat baie opvallend is, is dat daar nie baie Bokke is wat as leiers na vore tree nie, wat die stang vasbyt, wat kringetjie maak, wat die spanmaats bly moed inpraat nie. Dink maar terug hoe Victor Matfield vir Smit en De Villiers bygestaan het, hoe Joost van der Westhuizen altyd op die veld gepraat het. Gaan luister maar wanneer die All Blacks speel, Aaron Smtih hou nie op babbel nie. Dit is geen geheim nie dat Rassie Erasmus se gunstelingkaptein Duane Vermeuleun is. Dit sal interessant wees hoe hy, nie ás nie maar glo wanneer hy die leisels by Allister Coetzee oorneem, Whiteley en Vermeulen sal bestuur. Om sake glad te laat verloop, sal dit die Bokafrigter loon om Whiteley (agtsteman) en Vermeulen (steelkantflank) albei in te span. Hulle sal die toutjies trek en saam met Etzebeth die leierskorps vorm. Nou moet daar ook net een of twee agterspelers met leierseienskappe ook na vore tree.